Document ID: 32005L0074

KOMISIJOS DIREKTYVA 2005/74/EB
2005 m. spalio 25 d.
iš dalies keičianti Tarybos direktyvą 90/642/EEB dėl didžiausios toje direktyvoje nustatytos etofumezato, lambda-cihalotrino, metomilo, pimetrozino ir tiabendazolo likučių koncentracijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo (1), ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (2), ypač į jos 4 straipsnio 1 dalies f punktą,
kadangi:
(1)
Pagal Direktyvą 91/414/EEB valstybės narės yra atsakingos už tam tikroms kultūroms skirtų augalų apsaugos priemonių leidimus. Tokie leidimai privalo būti grindžiami poveikio žmogaus bei gyvūnų sveikatai ir aplinkai įvertinimu. Atliekant tokį įvertinimą, būtina atsižvelgti į operatoriaus ir pašalinių asmenų sąlytį su kenksminga medžiaga, jos poveikį sausumos, vandens bei oro aplinkai bei tai, kokį poveikį apdorotų kultūrų suvartojimas turi žmonėms bei gyvūnams.
(2)
Didžiausia pesticidų likučių koncentracija (toliau - DLK) rodo mažiausią veiksmingai augalų apsaugai reikalingą panaudotų pesticidų kiekį, naudojant juos taip, kad likučių kiekis būtų mažiausias įmanomas ir toksikologiniu aspektu priimtinas, ypač pagal apskaičiuotą jų suvartojimą per maistą.
(3)
Pesticidų DLK turi būti nuolat tikslinama. Ji gali būti keičiama atsižvelgiant į naują informaciją ir duomenis.
(4)
Apatinė analizinio nustatymo riba nustatoma kaip didžiausia likučių koncentracija, jei dėl leidžiamų naudoti augalų apsaugos priemonių pesticidų likučių koncentracija maisto produkte arba ant jo yra mažesnė nei galima aptikti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei dėl leidimų naudoti trečiosiose šalyse likučių kiekis maisto produktuose, galinčiuose patekti į Bendrijos rinką, ir ant jų, nebuvo patvirtintas tokiais būtinais duomenimis.
(5)
Komisijai pateikta informacija apie naują ar kitokį tam tikrų pesticidų, kuriems taikomos Direktyvos 90/642/EEB nuostatos, naudojimą. Šios nuostatos taikomos etofumezatui, lambda-cihalotrinui, metomilui, pimetrozinui bei tiabendazolui.
Lambda-cihalotrinui, metomilui ir pimetrozinui būdingos ūmaus poveikio etaloninės dozės (ARfD), todėl, remiantis dabartine Europos bendrijoje galiojančia tvarka ir praktika ir atsižvelgiant į Pasaulio sveikatos organizacijos paskelbtus nurodymus, buvo nustatytas ir įvertintas staigusis šių pesticidų poveikis vartotojams per kiekvieną maisto produktą, kuriame gali būti šių pesticidų likučių. Taip pat atsižvelgta ir į Augalų mokslinio komiteto pareikštą nuomonę, ypač į patarimus ir rekomendacijas dėl vartotojų apsaugos nuo pesticidais apdorotų maisto produktų. Įvertinus lambda-cihalotrino, metomilo bei pimetrozino patekimą į organizmą padaryta išvada, kad nustačius aptariamas MRL dozes, ArfD nebus viršytos. Įvertinus turimą informaciją apie etofumezato ir tiabendazolo poveikį, padaryta išvada, kad šiems pesticidams nėra nustatytos ArfD, todėl trumpalaikis jų poveikio įvertinimas nėra būtinas.
(6)
Todėl reikėtų nustatyti naujas didžiausias šių pesticidų likučių koncentracijas.
(7)
Atsižvelgiant į technologijos bei mokslo vystymasi, reikėtų nustatyti konkrečias DLK vertes tokiems palyginti naujiems produktams Bendrijoje kaip papajos ir manijokai. Todėl reikėtų atitinkamai iš dalies pakeisti Direktyvos 90/642/EEB I priede nurodytų produktų grupių pavyzdžių sąrašą.
(8)
Tokių laikinųjų DLK verčių nustatymas ar pakeitimas Bendrijos lygiu valstybėms narėms netrukdo etofumezatui nustatyti laikinąsias DLK vertes pagal Direktyvos 91/414/EEB 4 straipsnio 1 dalies f punktą ir jos VI priedą. Manoma, kad ketverių metų turėtų pakakti kitiems atitinkamos veikliosios medžiagos naudojimo atvejams nustatyti. Vėliau laikinosios DLK vertės turėtų tapti galutinėmis.
(9)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 90/642/EEB I priede 1 kategorijos vi papunktyje „kiti vaisiai“ tarp punktų „alyvuogės“ bei „pasifloros vaisiai“ įterpiamas punktas „papajos“. Direktyvos 90/642/EEB I priede 2 kategorijos i papunktyje „šakniavaisiai ir gumbavaisiai“ tarp punktų „morkos“ ir „salierai“ įterpiamas punktas „manijokai“.
2 straipsnis
Direktyva 90/642/EEB yra iš dalies keičiama taip:
1)
II priede didžiausios etofumezato, lambda-cihalotrino, metomilo, pimetrozino ir tiabendazolo pesticidų likučių koncentracijos keičiamos koncentracijomis, nurodytomis šios direktyvos I priede;
2)
II priede yra pridedamos didžiausios etofumezato pesticidų likučių koncentracijos kaip nurodyta šios direktyvos II priede.
3 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip 2006 m. balandžio 26 d., įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Šias nuostatas jos taiko nuo 2006 m. balandžio 27 d.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jo paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2005 m. spalio 25 d.

Labels: 7
17
0
20